ขาย5ภัยจ่าย500
กสิกรไทยจ่อคลอดประกันบ้านเชื่อในปีหน้าธุรกิจประกันคึกคัก
19 ธ.ค. 2554

กสิกรไทยจ่อคลอดประกันบ้านเชื่อในปีหน้าธุรกิจประกันคึกคัก
แบงก์เชื่อประกันภัยบ้านปีหน้าคึกคักหลังน้ำท่วม “กสิกรไทย” จ่อออกแพ็กเกจคุ้มครอง 5 ภัย จ่ายเบี้ย 500 บาท
นายชาติชาย พยุหนาวีชัย ผู้ช่วยกรรมการผู้จัดการ ธนาคารกสิกรไทย กล่าวว่า ปีหน้าผลิตภัณฑ์ประกันภัยที่อยู่อาศัยจะได้รับความสนใจจากลูกค้ามากขึ้น หลังจากเกิดเหตุการณ์น้ำท่วมปีนี้ ซึ่งน่าจะเห็นธนาคารพาณิชย์ออกผลิตภัณฑ์และทำการตลาด จากเดิมประกันภัยที่อยู่อาศัยไม่ค่อยได้รับความสนใจจากลูกค้า แต่ปีหน้าจะเป็นโอกาสของผู้บริโภค
ทั้งนี้ ในปีหน้าธนาคารกสิกรไทยจะออกผลิตภัณฑ์ประกันภัยที่อยู่อาศัยรวม 5 ภัย ได้แก่ อุทกภัย วาตภัย แผ่นดินไหว ภัยจากลูกเห็บ และภัยก่อการร้าย เบี้ยประกัน 500 บาทต่อการกู้บ้านหลังละ 1 ล้านบาท โดยลูกค้าสามารถเคลมได้ตามความเสียหายจริง
นอกจากนี้ หากลูกค้าซื้อประกันระยะยาวซึ่งมีให้เลือกทั้ง 7 ปี และ 14 ปี ก็จะลดราคาเบี้ยลงให้ถูกกว่าซื้อแบบปีต่อปี และสามารถกู้เงินจากธนาคารเพื่อจ่ายเบี้ยได้
นายชาติชาย กล่าวว่า สาเหตุที่จะออกผลิตภัณฑ์นี้ เพราะสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ได้ให้ธนาคารแนะนำขายประกันภัยภาคบังคับกับลูกค้าสินเชื่อที่อยู่อาศัย เบี้ยประกันปีละ 279 บาท ครอบคลุมอุทกภัย นอกเหนือจากประกันอัคคีภัยที่มีขายอยู่ในขณะนี้ แต่ประกันภัยภาคบังคับของ คปภ.จะคุ้มครองน้ำท่วมเพียงแค่ 25 หมื่นบาทเท่านั้น ส่วนภัยอื่นคุ้มครอง 5 หมื่น1 แสนบาท หากลูกค้าเห็นว่าวงเงินคุ้มครองน้อยเกินไปก็สามารถซื้อเพิ่มได้จากธนาคารกสิกรไทย
นายชาติชาย กล่าวว่า เชื่อว่าหากออกผลิตภัณฑ์นี้ลูกค้าใหม่ที่ขอสินเชื่อที่อยู่อาศัยกับธนาคารจะซื้อประกันประเภทนี้ถึง 90% ขณะที่ลูกค้าใหม่ก็น่าจะมีความต้องการซื้อเช่นกัน เพราะเป็นราคาที่ไม่สูงมากเมื่อเทียบกับเหตุการณ์ที่เกิดขึ้นในขณะนี้จากน้ำท่วม ปัจจุบันลูกค้าธนาคารที่ซื้อประกันภัยที่เกี่ยวเนื่องกับที่อยู่อาศัยมีไม่ถึง 10% ของฐานสินเชื่อที่อยู่อาศัยทั้งหมด 1.9 แสนล้านบาท ถือว่าน้อยมาก
นางกาญจนา โรจวทัญญู ผู้ช่วยกรรมการผู้จัดการใหญ่ ธนาคารทหารไทย กล่าวว่า ขณะนี้มีบริษัทประกัน 2 แห่งที่จะขอเข้าเป็นพันธมิตรกับธนาคารเพื่อนำผลิตภัณฑ์ประกันภัยขายผ่านสาขา โดยในปีหน้าตลาดประกันภัยที่อยู่อาศัยจะคึกคักมากขึ้น
นางกาญจนา กล่าวว่า เดิมธนาคารขายผลิตภัณฑ์นี้ปีละ 1,750 บาท คุ้มครองน้ำท่วม 3 หมื่นบาท และโจรกรรมสูงสุด 3 แสนบาท ซึ่งช่วงน้ำท่วมมีลูกค้าเคลมประกันเป็นจำนวนมาก เพราะลูกค้าส่วนใหญ่ที่ซื้อไปอยู่ในพื้นที่ จ.พระนครศรีอยุธยา